**П Р А В И Л Н И К**

**З А**

**ОРГАНИЗАЦИЯТА И ДЕЙНОСТТА**

 **НА ОБЩИНСКИ СЪВЕТ – ДОЛНИ ЧИФЛИК**

**Р А З Д Е Л І**

**ОБЩИ ПОЛОЖЕНИЯ**

 **Чл**. **1.** Този правилник урежда организацията и дейността на Общинския съвет на Община Долни чифлик, Област Варна, неговите комисии, взаимодействието му с Общинската администрацията, отношенията му с органите на държавната власт, неправителствените организации, международните връзки и условията за сдружаване с други общини.

 **Чл**. **2.** Организацията и дейността на Общинския съвет се осъществяват въз основа на Конституцията на Република България, Европейската харта за местното самоуправление, Закона за местното самоуправление и местната администрация (ЗМСМА), действащото законодателство и разпоредбите на този правилник.Общинският съвет е орган на местното самоуправление, избран от жителите в общината при условия и по ред, определени от закона.

 (1) Дейността на Общинският съвет се осъществява на оснoвата на принципите на законност; колегиалност; самостоятелност по отношение на държавните органи при вземане на решения; гарантиране и закрила интересите на жителите на общината; публичност при вземане решения и тяхното изпълнение.

(2) Настоящият правилник конкретизира функциите, правата, задълженията и отговорностите на общинския съвет, неговите органи и общинските съветници. Определя организацията на тяхната работа и взаимодействията им с други органи съобразно Закона за местното самоуправление и местната администрация /ЗМСМА/ и останалото законодателство.

(3) Правилникът има за цел да осигури ефективна организация на работата на общинския съвет, неговите комисии и общинските съветници, взаимодействието им с общинската администрация за осъществяване на местното самоуправление.

(4) Общинският съвет е колективен орган на местното самоуправление и осъществява своите правомощия при спазване принципите на законност, публичност, отговорност, гражданско участие.

(5) Общинският съвет се избира от населението на общината, при условия и ред определени от закон.

(6) Общинският съвет се състои от избраните 21 /двадесет и един/ общински съветници.

(7) Мандатът на общинския съвет е четиригодишен.

**Чл. 3.** Местното самоуправление се изразява в правото и реалната възможност на гражданите и избираните от тях органи да решават самостоятелно всички въпроси от местно значение, които закона е предоставил в тяхна компетентност в сферата на:

1. общинското имущество, общинските предприятия, общинските финанси, данъци и такси, общинската администрация;

2. устройството и развитието на територията на общината и на населените места в нея;

3. образованието;

4. здравеопазването;

5. културата;

6. благоустрояването и комуналните дейности;

7. социалните услуги;

8. опазването на околната среда и рационалното използване на природните ресурси;

9. поддържането и опазването на културни, исторически и архитектурни паметници;

10. развитието на спорта, отдиха и туризма;

**РАЗДЕЛ ІІ**

**ПРАВОМОЩИЯ НА ОБЩИНСКИЯ СЪВЕТ**

**Чл. 4**. Общинският съвет определя политиката за изграждане и развитие на общината във връзка с осъществяване на дейностите по чл.2, както и на други дейности, определени със закон.

**Чл. 5.** (1) **Общинският съвет:**

1. създава постоянни и временни комисии и избира техните членове;

2. одобрява общата численост и структурата на общинската администрация в общината, и кметствата по предложение на кмета на общината;

3. избира и освобождава председателя на общинския съвет;

4. определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината;

5. приема и изменя годишния бюджет на общината, осъществява контрол и приема отчета за изпълнението му;

6. определя размера на местните данъци и такси;

7. приема решения за придобиване, управление и разпореждане с общинско имущество и определя конкретните правомощия на кмета на общината и кметовете на кметства;

8. приема решения за създаване, преобразуване и прекратяване на търговски дружества с общинско имущество и избира представителите на общината в техните органи;

9. приема решения за ползване на банкови кредити, за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон;

10. приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията;

11. приема стратегии, прогнози, програми и планове за развитие на общината, които отразяват и европейските политики за развитие на местните общности;

12. определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социалната инфраструктура;

13. приема решения за създаване и за прекратяване на общински фондации и за управлението на дарено имущество;

14. приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях;

15. създава кметства при условия и по ред, определени със закон;

16.прави предложения за административно-териториални промени, засягащи територията и границите на общината;

17. приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение;

18. обсъжда и приема решения по предложения на кметове на кметства по въпроси от своята компетентност;

19. приема решения за произвеждане на референдуми и общи събрания на населението по въпроси от своята компетентност;

20. одобрява символ и печат на общината;

21. удостоява с почетно гражданство български и чуждестранни граждани;

22. решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, кметство или населено място по предложение на кмета на общината след съгласуване с областния управител;

23. упражнява текущ и последваш контрол върху изпълнението на приетите от него актове.

(2) В изпълнение на правомощията си по ал.1 Общинският съвет приема правилници, наредби, инструкции, решения, декларации и обръщения.

**Чл. 6**.(1) Актовете на общинския съвет се изпращат на Областния управител и на Кмета на общината в 7-дневен срок от приемането им.

(2) Актовете на общинския съвет се разгласяват пред населението на общината в срока по ал.1 чрез интернет страницата на Община Долни чифлик и чрез поставянето им на информационното табло в сградата на общинска администрация.

**РАЗДЕЛ ІІІ**

**СТРУКТУРА НА ОБЩИНСКИЯ СЪВЕТ**

**Чл. 7.** Общински съвет - Долни чифлик се състои от 21 (двадесет и един ) съветници.

(1) Общинският съвет избира от своя състав Председател на съвета,зам.председатели, постоянни комисии, временни комисии и работни групи.

 (2) Председателският съвет се формира от :

1. Председателя на общинския съвет;
2. Председателите на постоянните комисии;

(3) Председателският съвет подпомага дейността на Председателя на общинския съвет при разработването на проект за дневен ред на заседанията на общинския съвет

**Чл. 8.** (1) Ръководството на общинския съвет се състои от председател и до трима зам.-председатели.

**(2)** Изборът на председател на общинския съвет се провежда на първото заседание с тайно гласуване. Начинът на оформяне на бюлетините и отразяване на вота на общинските съветници се определят от общинския съвет. За избран се счита кандидатът, който е получил повече от половината от общия брой на съветниците.Ако при първото гласуване не е избран нито един от кандидатите, се провежда ново тайно гласуване в същия ден, в който участват първите двама класирали се кандидати.

(3) Ако и при второто гласуване не е избран нито един от кандидатите се открива нова процедура за избор на председател на общинския съвет на следващото заседание.

(4)От състава на общинския съвет се избират до трима зам.председатели,като всеки общински съветник има право да бъде номиниран . (5) Гласуването е явно , като за всяка от номинациите се гласува поотделно . (6) Всеки от общинските съветници има право да гласува само за три от кандидатурите. (7) За избрани се считат съветниците, за които са гласували повече от половината от общия брой съветници. (8) Номинираните съветници се подреждат по броя на получените гласове и трите кандидатури събрали най-много гласове се считат за избрани.

(9) Ако при гласуването има кандидати събрали еднакъв брой гласове, гласуването се повтаря за кандидатите с еднакъв резултат.

.

**Чл. 9.** (1) В общинския съвет се образуват групи от най-малко 3 /трима/ общински съветници, от една или няколко партийни изборни листи и/или независими съветници. Всяка група излъчва “председател”.

1. Всяка новосформирана група информира писмено председателя на общинския съвет

за своя състав и излъченият от тях председател на група.

**Чл. 10.** (1) **Председателят на Общинския съвет:**

1. свиква и ръководи заседанията на съвета, ръководи подготовката им;

2. координира работата на постоянните комисии и им разпределя работните материали, според тяхната коммпетентност;

3. провежда срещи и консултации с председателите на постоянните комисии и на групите общински съветници, с представители на политически партии, обществени организации и граждани;

4. подпомага съветниците в тяхната дейност;

5. представлява общинския съвет пред външни лица и организации;

6. удостоверява с подписа си съдържанието на приетите от общинския съвет актове;

7. осигурява необходимите условия за работа на комисиите на общинския съвет и на общинските съветници;

8. упражнява контрол върху изразходването на средствата, предвидени за издръжка на общинския съвет;

9. удостоверява с подписа си съдържанието на протоколите от заседанията на общинския съвет;

10. определя местата в заседателната зала за общинските съветници, участващите лица с право на съвещателен глас и гражданите;

11. следи за обнародването на всички актове, приети от общинския съвет съгласно чл.5 ал.2 от настоящия правилник;

12. следи за спазването на този правилник;

13. изпълнява и други функции, възложени му от законите на Република България и Общинския съвет;

14. ръководи и координира работата на служителите в структурното звено към общинския съвет;

15. определя писменно заместник – председателя, който да го замества, при необходимост, ако има избран такъв;

(2) **Заместник - председатели на Общинския съвет:**

1. подпомагат председателя, при упражняване на неговите функции;

2. изпълняват отделни функции и правомощия на председателя, когато той им възложи това;

3. изпълняват и други функции, възложени им от председателя;

4. в случаите по чл. 9, ал. 1, т. 15, определения заместник – председател не може да делегира дадените му правомощия на другия заместник – председател. 5. заместник-председателите на съвета не получават допълнително възнаграждение за заемания от тях ръководен пост.

**Чл. 11.** (1) Председателят на общинския съвет има всички права по трудово правоотношение освен тези, които противоречат или са несъвместими с неговото правно положение.

(2) Председателят на общинския съвет има право на:

1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;

2. отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

(3) Председателят на общинския съвет работи при условията на ненормиран работен ден с нормална продължителност на работното време при променливи граници, в зависимост от особения характер и нуждите на работата и изпълняваните функции.

(4) Възнаграждението на председателя е в размер на 90% от възнаграждението на кмета на общината.

(5) Размерът на отпуска на председателя на общинския съвет е равен на размера на отпуска на кмета на общината.

**Чл. 12.** (1) Пълномощията на председателя на общинския съвет се прекратяват предсрочно при:

1. подаване на оставка;

2. трайна невъзможност или системно неизпълнение на задълженията си, като председател за повече от три месеца, с решение на общинския съвет, взето с тайно гласуване с повече от половината от общия брой съветници;

(2) При предсрочно прекратяване правомощията на председателя, при негово отсъствие, както и при обсъждане на дейността му, заседанието на съвета се председателства от избран съветник или от заместник - председател, ако има избран такъв.

(3) При предсрочно прекратяване пълномощията на председателя на общинския съвет, нов избор се провежда в 14 - дневен срок.

**РАЗДЕЛ ІV**

**ОБЩИНСКИ СЪВЕТНИК**

**Чл. 13.** (1) Пълномощията, правата и задълженията на общинския съветник възникват от деня на полагането на клетвата.

(2) Общинските съветници полагат следната клетва:

"Заклевам се в името на Република България да спазвам Конституцията и законите на страната и във всичките си действия да се ръководя от интересите на гражданите от община Долни чифлик и да работя за тяхното благоденствие."

(3) Полагането на клетвата се удостоверява с подписването на клетвен лист.

**Чл. 14**. (1) Общинският съветник има право:

1. да бъде избиран в състава на постоянни и временни комисии на съвета;

2. да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;

3. да участва в обсъждането и решаването на всички въпроси от компетентността на съвета;

4. да отправя питания към кмета. На питането се отговаря устно или писмено на следващото заседание, освен ако съветът реши друго;

(2) Държавните органи, стопанските и обществените организации са длъжни да оказват съдействие на общинския съветник, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна.

**Чл. 15**. (1) Пълномощията на общинския съветник се прекратяват предсрочно:

1. при поставяне под запрещение;

2. когато съветникът е осъден с влязла в сила присъда на лишаване от свобода за умишлено престъпление от общ характер;

3. при подаване на оставка чрез председателя на общинския съвет до общинската избирателна комисия;

4. при избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация;

5. когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината;

6. при трайна фактическа невъзможност да изпълнява задълженията си поради заболяване за повече от 6 месеца;

7. при извършване на административно-териториални промени, водещи до промяна на постоянния му адрес извън територията на общината;

8. при извършване на административно- териториални промени, водещи до закриване на общината;

9. при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз;

10. при неизпълнение на задължението по чл. 34, ал. 6 от ЗМСМА;

11. при влизане в сила на акт, с който е установен конфликт на интереси по Закона за предотвратяване и установяване на конфликт на интереси;

12. при установяване на неизбираемост;

13. при смърт.

(2) Обстоятелствата по ал. 1 се установяват с документи, издадени от компетентните органи, които се изпращат на общинската избирателна комисия в тридневен срок от издаването им. В случаите по ал. 1., т. 3 в тридневен срок от подаването на оставката председателят на общинския съвет я изпраща на общинската избирателна комисия.

**Чл. 16**. (1) Общинският съветник е длъжен:

1. да присъства на заседанията на общинския съвет и на комисиите, в които е избран, и да участва в решаването на разглежданите въпроси;

2. да поддържа връзки с избирателите и да ги информира за дейността и решенията на общинския съвет.

(2) Общинският съветник не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.

(3) Общинският съветник е длъжен да прави проверки и по сигнали на избирателите и при нужда да уведомява председателя на общинския съвет и органите на държавната и местната власт.

(4) Общинският съветник е длъжен да спазва и изпълнява правилника, наредбите и решенията на общинския съвет.

 **Чл. 17.** Общинският съветник по време на заседание няма право:

1. да прекъсва изказващия;
2. да отправя лични нападки, оскърбителни думи, жестове или заплахи;
3. да разгласява данни, отнасящи се до личния живот или увреждащи доброто име на гражданите;
4. на непристойно поведение или на постъпки, които нарушават реда на заседанието.

5. при неспазване на горепосоченото председателят на общинския съвет има право да отстрани общински съветник от заседанието;

6. Общинският съветник няма право да бъде с включен мобилен телефон и да го ползва по време на заседание.

 **Чл. 18.** За изпълнение на задълженията общинския съветник получава възнаграждение, чиито размер се определя с решение на общински съвет прието с мнозинство повече от половината от общия брой на съветниците.

 (1)На общинския съветник се определя възнаграждение за участието му в заседанията на общинския съвет в размер на 25 (двадесет и пет) на сто от средната брутна работна заплата на общинската администрация за съответния месец.

(2) На общинския съветник се определя възнаграждение за изпълнения на задълженията му на заседанията на комисиите на общинския съвет в размер на 5(пет) на сто (за всяко негово участие в заседание, отразено в протокола на съответната комисия )от средната брутна работна заплата на общинската администрация за съответния месец.

 (3) Общият размер на възнагражденията по ал. 1 и ал. 2, които може да получи общинския съветник за месец не може да бъде повече от 60 на сто от средната брутна работна заплата на общинската администрация за съответния месец.

(4)Председателят изготвя ежемесечна справка за определяне размера на месечното възнаграждение на общинските съветници.

(5)Общински съветник може да се откаже от полагащото му се възнаграждение,за определен от него период от време, след писмено деклариране на това обстоятелство пред председателя на общинския съвет.

**РАЗДЕЛ V**

**КОМИСИИ НА ОБЩИНСКИЯ СЪВЕТ**

**Чл. 19.** Общинският съвет създава постоянни и временни комисии. Той избира от своя състав техния председател и членовете на всяка комисия с явно гласуване с обикновено мнозинство от общия брой на съветниците. Комисиите са органи на Общинския съвет, които изпълняват инициативни, съвещателни и контролни функции.  **Чл. 20.** (1) Общински съвет- Долни чифлик има 7/седем/ постоянни комисии всяка с пет членен състав.

(2) Състава на комисиите се определя съобразно характера на тяхната дейност и заявките за участие в съответната комисия от страна на общинските съветници.

(3) Общинският съвет може да извършва промени във вида и състава на комисиите, както и да образува нови или да прекратява съществуването на дадена комисия, в зависимост от конкретните условия.

(4) Промяна в поименния списък или прекратяване на членство на общински съветник в дадена комисията се извършва,с решение на общинския съвет, по предложение на:

1. Председателя на Общински съвет – Долни чифлик;

2. Председатели на комисии.

**Чл. 21.** Всяка комисия, след създаването й, може да изготви правилник за своята работа.

**Чл. 22.** Постоянните комисии могат да образуват подкомисии и работни групи.

**Чл. 23.** (1) Общинските съветници, които не са членове на съответната комисия и привлечените в работата й експерти могат да участват в нейните заседания без право на глас.

(2) При обсъждане на проекти в комисията, вносителят или негов представител присъстват на заседанията и дават необходимите разяснения.

**Чл. 24.** (1) Комисиите могат да провеждат и съвместни заседания, които се ръководят от председателя на комисията, инициатор на заседанието.

(2) При невъзможност за изработване на нов доклад от съвместното заседание, комисиите внасят своите доклади в общинския съвет. (3) Общинският съвет образува следните постоянни комисии:

1.ПК”ИКОНОМИКА, ФИНАНСИ И БЮДЖЕТ ”

2.ПК” ОБЩИНСКА СОБСТВЕНОСТ , РЕГИОНАЛНО РАЗВИТИЕ,ЗЕМЕДЕЛИЕ , ГОРИ И ЕКОЛОГИЯ”

3.ПК” СОЦИАЛНО ДЕЛО, ТРУДОВА ЗАЕТОСТ И ЗДРАВЕОПАЗВАНЕ”

4.ПК” ПРОСВЕТА, КУЛТУРА И ВЕРОИЗПОВЕДАНИЕ”

5.ПК” ТУРИЗЪМ,ТРАНСПОРТ И СЪОБЩЕНИЯ”

6.ПК”МЛАДЕЖКИ ДЕЙНОСТИ И СПОРТ ”

7.ПК”ПРЕДОТВРАТЯВАНЕ И РАЗКРИВАНЕ НА КОНФЛИКТ НА ИНТЕРЕСИ”

 (4) Общинските съветници не могат да участват в състава на повече от три постоянни комисии.

(5) Общинският съвет при необходимост избира временни комисии.

 (6) Всяка постоянна комисия се състои от председател зам.председател и трима члена.

(7) Председателя на постоянната комисия:

1. Организира работата и заседанията на постоянната комисия.

2. Поддържа връзки и координира дейността на комисията с останалите постоянни и временни комисии.

 (8). Постоянните комисии при необходимост приемат свои вътрешни правила в съответствие с този правилник и законите.

Когато в правилата се уреждат взаимоотношения с трети лица и учреждения, те се утвърждават от Общинския съвет.

 (9) Постоянните комисии имат за задача:

1. Да проучват потребностите на населението в съответната област и да правят предложение за решаване на проблемите.

2. Да подпомагат Общинския съвет при подготовката на решенията по въпросите, внесени за обсъждане и решаване.

3. Да осъществяват контрол за изпълнение на решенията на Общинския съвет.

(10) В работата си постоянните комисии при необходимост могат да привличат и други външни лица като експерти и консултанти.

(11) Гражданите и юридическите лица могат да внасят писмени предложения и становища в комисиите на ОбС.

(12) По разглежданите въпроси постоянните комисии приемат предложения, доклади, становища и препоръки, които се предават в Общинския съвет и на съответните заинтересовани лица.

**РАЗДЕЛ VІ**

**ВНАСЯНЕ, РАЗГЛЕЖДАНЕ И ПРИЕМАНЕ НА ДОКУМЕНТИ**

**Чл. 25.** (1) Предложения за точки в дневния ред, за заседания на Общински съвет, за разглеждане на мотивирани проекти за решения, наредби, правилници, инструкции и други материали по компетентност,могат да внасят:

1. Кметът на общината, зам-кметовете, секретаря на общината, кметовете и кметските наместници по населени места;

2. Директорите на учреждения второстепенни разпоредители с бюджетни кредити;

3. Ръководителите на административни структури работещи на територията на Община Долни чифлик ;

4. Ръководителите на общински предприятия или дружества с общинско участие в капитала.

(2) Внесените материали се регистрират в деловодната система от техническия сътрудник.

(3) Председателят на общинския съвет разпределя постъпилите материали за разглеждане от съответната постоянна комисия.

(4) Писмените питания на общинските съветници се предават чрез председателя на общинския съвет, като се посочва формата на отговор.

(5) Отговор на питане се дава на първото заседание на общинския съвет след постъпването му, освен в случаите на невъзможност, за чийто причини отговор дава Председателят на общинския съвет.

(6) Питането се снема от дневния ред, когато общинския съветник, който го е направил отсъства.

(7) Общинските съветници могат, до получаването на отговора, да оттеглят своите питания, като писмено уведомят председателя на общинския съвет за това.

**Чл. 26.** (1) В проекта за дневен ред на заседание на общинския съвет се включват материали, регистрирани от техническия сътрудник:

1. Най-късно пет дни, преди първата дата обявена за заседание на постоянна комисия;

2. В деня на заседание на ПК по преценка на нейния председател;

3. В деня на заседание на Общински съвет по преценка на председателя и мотивирано изложение на вносителя ,относно срочност и значимост на предлагания проект.

(2) В проекта за дневен ред на предстоящото заседание на Общински съвет – Долни чифлик влизат всички докладни с проекто-решения на постоянните комисии по тях, постъпили в срока по ал.1., т.1 и т.2.

(3) В проекта за дневен ред се обявява датата и часа на предстоящата сесия, като същата се насрочва в рамките на следващата календарна седмица, но не по-рано от пет дни, от датата на обявление на дневния ред.

**Чл. 27.** (1) Проект за нормативен акт или искане за неговото изменение или допълнение се извършва при зачитане на принципите на обоснованост, стабилност, откритост и съгласуваност.

(2) Преди внасянето на проекта за нормативен акт или предложение за неговото изменение или допълнение,за разглеждане от общинския съвет, съставителят на проекта го публикува на интернет страницата на Община Долни чифлик заедно с мотивите, като на заинтересованите лица се предоставя най-малко 14-дневен срок за предложения и становища по проекта.

(3) Проектът на нормативен акт заедно с мотивите, се внася за обсъждане и приемане от Общински съвет – Долни чифлик.

(4) Мотивите, съответно докладът, съдържат:

1. причините, които налагат приемането;

2. целите, които се поставят;

3. финансовите и други средства, необходими за прилагането на новата уредба;

4. очакваните резултати от прилагането, включително финансовите, ако има такива;

(5) Проект на нормативен акт, към който не са приложени мотиви, съответно доклад, съгласно изискванията по ал. 4, не се обсъжда от общинския съвет.

**Чл. 28**. При разглеждане и обсъждане на проект за решение в заседание на постоянна комисия или общинския съвет :

1. Кметът на общината, зам.кмета, секретаря, кметовете и кметските наместници по населени места, имат право да се произнасят по внесените доклади и проектите за решения.

2. Гражданите имат право да присъстват на откритите заседания на общинския съвет, на неговите комисии, като заемат определените от председателя на съвета или председателя на съответната комисия места.

3. По време на заседанията, гражданите са длъжни да спазват определения ред и да не пречат на провеждането им.

4. По време на заседанията на общинския съвет или на постоянните комисии към общинския съвет, гражданите могат да изказват становища и предложения по обсъждан въпрос от дневния ред, в рамките на една минута и не повече от две изказвания по един и същ въпрос, ако предварително са заявили желание за това пред председателя на общинския съвет.

5. В заседанията на общинския съвет гражданите могат да задават въпроси, които са постъпили писмено при председателя на общинския съвет в петдневен срок преди датата на провеждане на заседанието.

**Чл.29**. След обсъждането им в комисиите, проектите заедно с мотивите към тях и докладите на комисиите се предоставят на общинските съветници най-малко в петдневен срок преди заседанието на общинския съвет, на което ще бъдат разглеждани.

 **Чл. 30**. (1) Проекторешението се разглежда, след като Общинският съвет изслуша докладите на комисиите и/или вносителите.

 (2) Общинските съветници могат писмено или устно да правят предложения по отделни текстове.

(3) Когато са внесени две или повече проекто-решения по един и същ проблем, те се разглеждат на едно и също заседание на общинския съвет, като първо се излага становището на съответната комисия.

**Чл.31.** (1) Когато счете за необходимо, Общинският съвет приема решение за допълнително обсъждане на проекта и го изпраща в съответната комисия.

(2) Проектът се включва в дневния ред на следващото заседание, освен ако Общинският съвет не реши друго.

 **Чл. 32**. Вносителят на проекта може да го оттегли до започване и по време на обсъжданията в заседанието на общинския съвет при което обсъждането на проекта се прекратява без гласуване.

**Чл. 33**. На всеки гражданин, желаещ да получи заверен препис от решение или копие от даден акт на ОбС, се осигурява възможност за това срещу заплащане, съгласно Приложение № 2 на Наредба за определянето и администрирането на местните такси и цени на услуги на територията на община Долни чифлик.

**Чл. 34**. Нормативните актове на Общински съвет – Долни чифлик се разгласяват чрез;

1. Интернет страницата на Община Долни чифлик - пълен текст;

 2. Общинския вестник - резюме;

3. Таблата за обяви в сградите на Община Долни чифлик, всички кметства и кметски наместничества- резюме.

4. Кметове и Кметски наместници -пълен текст.

**РАЗДЕЛ VІІ**

**ЗАСЕДАНИЯ НА ОБЩИНСКИЯ СЪВЕТ**

**Чл. 35.** (1) Общинският съвет се свиква на заседание от неговия председател:

1. по негова инициатива;

2. по искане на най-малко 1/3 от общинските съветници;

3. по искане на най-малко 1/5 от избирателите в общината;

4. по искане на областния управител;

(2) В случаите по т. 2, 3 и 4 на ал. 1 председателят е длъжен да насрочи заседанието в 7- дневен срок от внасяне на искането. След изтичането на този срок, ако заседанието не бъде свикано от председателя, то се свиква от вносителя на искането и се провежда в 7-дневен срок от свикването.

(3) Извънредно заседание може да се свика по конкретен повод или обществено значими теми, като в този случай общинските съветници се информират за насроченото заседание най-късно 24 часа преди неговото начало.

(4) Общинският съвет продължава да изпълнява своите функции до конституирането на новоизбрания общински съвет. Когато съдът е спрял изпълнението на решението на Общинската избирателна комисия за резултатите от изборите за общински съветници или е обявил изборния резултат за недействителен, срокът на пълномощията на общинския съвет, чиито мандат е изтекъл, се възобновява до полагането на клетва от новоизбрания общински съвет.

**Чл. 36.** (1) Общинският съвет се свиква на заседание не по-малко от шест пъти годишно. Ако в продължение на три месеца общинският съвет не проведе заседание, правомощията му се прекратяват с решение на общинската избирателна комисия и в тримесечен срок се провеждат нови избори за общински съвет.

(2) Заседанията на общинския съвет са законни, ако присъстват повече от половината от общия брой на съветниците.

(3) Решенията на общинския съвет се вземат с явно гласуване, с мнозинство повече от половината от присъстващите съветници. Съвета може да реши гласуването да бъде и тайно.

(4) Решенията на общинския съвет по чл. 4, ал. 1, т. 6,7,8,9,10,14 и 15 се приемат с поименно гласуване, което се отразява в протокола от заседанието.

(5) Решенията на общинския съвет по чл. 4, ал. 1, т. 1,2,3,6,7,8,9,10,16 и 20 се вземат с мнозинство повече от половината от общия брой на съветниците.

**Чл. 37.** (1) Заседанията на общинския съвет са публични. Съветът може да реши част или цялото заседание да се проведе при закрити врати, на което право на присъствие имат кмета, заместник-кметовете, секретаря на общината, кметовете на населени места, кметски наместници.

(2) Заседанията на общинския съвет се провеждат от 10.00 до 18.00 часа, като с решение на общинския съвет, заседанието може да бъде продължено най-много с един час.

**Чл. 38.** Кметът, зам.-кметовете и секретарят на Общината, кметовете и кметските наместници на населени места, участват в заседанията на общинския съвет, с право на съвещателен глас.

**Чл. 39.** Лица, които не са общински съветници, могат да присъстват на заседанието, като заемат определеното от председателя място.

**Чл. 40.** (1) Председателят на общинския съвет следи за реда в залата, където се провежда заседанието и в случай на невъзможност за провеждане на нормална работа:

1. прави забележка на определени граждани или общински съветници;

2. отнема думата;

3. отстранява от заседанието;

4. прекъсва заседанието за определено време;

5. закрива заседанието;

(2) Председателят прекратява заседанието, когато в залата присъстват по-малко от половината от общия брой на съветниците.

(3) По искане на председател на група или председател на комисия, председателят на общинския съвет прекъсва заседанието без да го подлага на гласуване, за желаното от тях време, но не повече от двадесет минути един път за една и съща точка от дневния ред.

**Чл. 41.** Заседанието може да бъде отменено или прекъснато, с решение на общинския съвет.

**Чл. 42.** (1) Заседанието на общинския съвет може да се провежда само по точките от предварително обявения дневен ред, за който са гласували повече от половината от присъстващите общински съветници.

(2) По изключение, предвид спешни за решаване въпроси, се допускат предложения за точки в дневния ред в началото на текущото заседание. Тези предложения се подлагат най-напред на гласуване от общинския съвет.

(3) Във всеки дневен ред за заседание на общинския съвет се включва точка “питания и отговори на питания”.

**Чл. 43.** (1) Обсъждането по точка от дневния ред започва с кратко изложение на вносителя на съответния документ.

(2) Редът за изказвания се определя съобразно поредността на постъпилите заявки.

(3) Думата се иска от място, с вдигане на ръка или предварителна заявка.

(4) Общински съветник не може да се изказва, без да е получил думата от председателя.

(5) Продължителността на изказването е не повече от пет минути, ако не е приет друг регламент.

**Чл. 44**. (1) Преди отговор на питане, общинския съветник може да изложи питането в рамките на три минути.

(2) След отговор на питането, общинският съветник има право да задава въпроси за уточняване и да заяви мнението си по отговори в рамките на три минути.

(3) Общинските съветници правят своите изказвания само от трибуната.

**Чл. 45.** (1) За процедурни се считат предложенията за изменение и допълнение на приетия дневен ред, за развитие на заседанието, както и такива, с които се възразява срещу конкретно неспазване на реда за водене на заседанието.

(2) За процедурно предложение думата се дава веднага, след завършване на текущото изказване.

(3) Процедурното предложение се подлага на гласуване, след като се даде думата на всички общински съветници, заявили желание за изказване до момента на неговото постъпване, ако потвърдят заявката си.

(4) Процедурно предложение за прекратяване на изказванията се подлага на гласуване преди предложение за отлагането им, ако е постъпило такова.

**Чл. 46.** (1) Общинският съветник има право на реплика.

(2) Репликата е кратко възражение по същество на приключилото изказване, с продължителност не повече от две минути.

(3) Репликата се прави веднага след изказването.

(4) Допускат се най-много две реплики.

(5) След направените реплики, изказалият се общински съветник има право на отговор.

**Чл. 47.** Ако изказващият се или репликиращ общински съветник не спазва условието, по което е получил думата или регламентираната продължителност, председателят го предупреждава и ако нарушението продължи, му отнема думата.

**Чл. 48.** (1) Кметът на общината, зам.-кметовете, секретарят, кметовете на населените места и кметските наместници могат да вземат думата всеки път, когато получат разрешение от председателя на общинския съвет, освен ако не е приет друг регламент.

(2) Кметовете и Кметските наместници на населените места се изслушват задължително при обсъждане на въпроси, отнасящи се до съответните населени места.

**Чл. 49.** Ако списъкът на ораторите е изчерпан и никой общински съветник не иска думата, Председателят на общинския съвет обявява разискванията по дадена точка от дневния ред за прекратени и преминава към гласуване на решение.

**Чл. 50.** (1) Гласуването е лично. Гласува се “за”, “против” и “въздържал се”.

(2) Явното гласуване се извършва чрез вдигане на ръка, то може да бъде и поименно, когато Председателят прочита имената на общинските съветници и те гласно декларират своя вот.

(3) Тайното гласуване се извършва чрез бюлетини с предварително напечатано предложение за гласуване, поставени в непрозрачни пликове.

(4) Тайното гласуване се провежда от комисия, избрана от общинския съвет в състав от трима съветника, в това число и председател.

**Чл.51.** Председателят обявява началото на процедурата на гласуване и прекратява изказванията до нейното завършване.

**Чл.52.** Предложенията за изменение и допълнение се подлагат на гласуване по реда на тяхното постъпване, като последно се подлага на гласуване окончателното предложение за решение.

**Чл.53.** Когато резултатът от гласуването бъде оспорен, Председателят на общинския съвет разпорежда да бъде повторено като резултатът, установен при повторното гласуване е окончателен.

**Чл.54.** (1) За всяко заседание на общинския съвет се води аудио запис, въз основа на който, техническият сътрудник съставя протокол, който се проверява и подписва от председателят на общинския съвет, не по-късно от три дни от съответното заседание.

(2) Аудио записът се съхранява при председателя на общинския съвет, за срок не по-малко от края на мандата на общинския съвет и може да се ползва от общинските съветници в негово присъствие, за което се води дневник.

(3) Общинските съветници имат право, в 7-дневен срок от деня на заседанието, да прегледат протокола и да поискат поправки в него. При спор въпросът се решава от общинския съвет на следващото заседание.

**РАЗДЕЛ VІІІ**

**СЪТРУДНИЧЕСТВО И ВЗАИМОДЕЙСТВИЕ МЕЖДУ ОБЩИНСКИ СЪВЕТ И ОБЩИНСКА АДМИНИСТРАЦИЯ**

 **Чл. 55.** Общинският съвет ратифицира всички договори на общината, сключени с всички териториални единици или общности в страната и чужбина.

 **Чл. 56.** Правилата по този раздел се прилагат и при сдружаване на общината с общини в други страни и влизането й в международни сдружения на местни власти.

 **Чл. 57.** (1) Проекта на договор за сдружаване се разглежда от съответните постоянни комисии на общинския съвет съобразно материята и предмета на договаряне. Те се произнасят по него в определен от председателя на съвета срок.

(2) Становище по проекта за договор дава и кметът на общината, когато предложението не е направено от него.

 **Чл. 58**. (1) Международните връзки на общинския съвет се организират от председателя на съвета.

(2) Предложение за изпращане на делегации на общински съвет в чужбина, както и приемане на чужди делегации, се обсъждат и решават съвместно от председателя на общинския съвет и председателите на постоянните комисии.

 **Чл. 59.** Кметът на общината осигурява организационно-техническото обслужване на Общинския съвет.

(1) Общинският съвет няма самостоятелен щат. Неговата дейност се подпомага и осигурява от общинската администрация.

(2) Взаимодействието на общинския съвет с общинската администрация се осъществява посредством административно звено по чл. 29а, ал. 2 на ЗМСМА, което подпомага и осигурява работата на общинския съвет.

(3) Звеното по ал. 2 се състои до двама души, които подпомагат дейността на общинския съвет.

(4) Звеното по ал. 2 е на пряко подчинение на общинския съвет и служителите в него се назначават от кмета на общината по предложение на председателя на общинския съвет.

(5) Служителите в звеното информират председателя на Общинския съвет за присъствието на общинските съветници на заседанията, водят протоколите от заседанията на съвета и постоянните комисии. При явно гласуване преброяват гласовете на присъствуващите в залата общински съветници и съобщават на председателя резултатите от гласуването. Осъществяват и други възложени им от председателя на Общинския съвет задачи, свързани с дейността на съвета.

(6) Служителите от общинската администрация са длъжни да оказват съдействие на общинския съветник, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна.

 **Чл. 60.** Кметът на общината определя подходящо помещение в сградата на общината, където се съхраняват копия от актовете на Общинския съвет от последните 10 години на хартиен носител и се осигурява достъп на желаещите граждани да ги четат на място в рамките на осемчасово работно време във всеки работен ден. На всеки гражданин желаещ да получи копие от даден акт на общинският съвет се осигурява възможност за това срещу заплащане.

 **Чл. 61.** При провеждане на търг, конкурс или обществена поръчка по предложение на Председателя на Общинския съвет в съответните комисии да бъдат включвани по двама общински съветника.

 Чл. 62.(1) Общинският съвет има своя бюджетна сметка за издръжка и организационни разходи, която се приема с бюджета на общината.

(2) За сумата гласувана по нея ПК ”Икономика и финанси”, съгласувано с председателския съвет прави разпределение на разходите по параграфи под формата на самостоятелен бюджет, който се утвърждава от съвета.

(3) Могат да бъдат ангажирани и експерти , които да подпомагат дейността на общинския съвет и неговите постоянни комисии.

(4) Средствата за възнаграждение на лицата по ал. 3 се предвиждат в бюджетната сметка на общинския съвет по чл. 62, ал. 1.

ПРЕХОДНИ И ЗАКЛЮЧИТЕЛНИ РАЗПОРЕДБИ

**§ 1. Отменя Правилника за организацията и дейността на Общински съвет - Долни** **чифлик** **приет с Решение № 20011г.**

**§ 2. Настоящият правилник за организацията и дейността на Общински съвет - Долни чифлик** **влиза в сила от датата на приемане .**

**ПРЕДСЕДАТЕЛ НА**

**ОБЩИНСКИ СЪВЕТ – ДОЛНИ ЧИФЛИК : …………………...**

 **/Жеко Жеков/**